Бүген шагыйрь Ренат Хариска 80 яшь

	Шагыйрь Ренат Харис (Ренат Мәгъсүм улы Харисов) 1941 елның 6 маенда Ульяновск өлкәсенең Богдашкино районы Зирекле Күл (Елховое Озеро) авылында укытучы гаиләсендә туган. Бала чагы һәм мәктәп еллары Татарстанның Буа районында уза.	 1958 елны Буа шәһәрендә А. В. Луначарский исемендәге урта мәктәпне тәмамлагач, Казанга килеп, 2 номерлы Төзү-монтаж идарәсендә (СМУ-2) бер ел чамасы слесарь-сантехник булып эшли. 1959—1963 елларда Казан дәүләт педагогия институтының тарих-филология факультетында укый. Институтны югары дәрәҗәле диплом алып тәмамлаганнан соң, Арча педагогия училищесында рус теле һәм әдәбияты укытучысы (1963—1964), ВЛКСМның Татарстан өлкә комитетында пропаганда буенча инструктор (1964—1965), аннары, 1965—1971 еллар арасында, «Татарстан яшьләре», «Яшь ленинчы» газеталары редакциясендә әдәби хезмәткәр, җаваплы секретарь («Яшь ленинчылда) һәм 1971—1973 елларда Татарстан Язучылар союзы идарәсенең җаваплы секретаре вазифаларын башкара. 1973 елда Р. Харис Татарстан АССР Культура министры урынбасары итеп билгеләнә һәм бу хезмәтендә 1982 елга кадәр була. 1982 елдан ул «Казан утлары» журналының баш редакторы булып эшли. Р. Харис— 1968 елдан КПСС члены. 
	---	
Матбугат.ру

	№ --- | 06.05.2021	


